અલબત્ત, ધર્મનું અફીણ જે નશો ચડાવે છે તેનું મારણ ભાજપના સત્તાધીશો પાસે નથી. શિવસેના હવે ભાજપ પર કટાક્ષ કરતાં કહે છે,‘મંદિર વહીં બનાયેંગે'ના નારા લગાવતા ભાજપના નેતાઓ હવે ‘તારીખ નહીં બતાયેંગે'ની નારેબાજી કરી રહ્યા છે! વાસ્તવિકતા એ છે કે, ભાજપે ગત ચૂંટણીમાં રામમંદિરના મુદ્દાને ખાસ ચગાવ્યો નહોતો. નરેન્દ્ર મોદી ત્યારે ભાજપના વડાપ્રધાનપદના ઘોષિત ઉમેદવાર હતા અને મોદીની વ્યૂહરચના એવી હતી કે, ભાજપે વિકાસના નામે, રોજગારીના મુદ્દે, કિસાનોની સમસ્યાનું નિરાકરણ લાવવાની વાત કરીને, ફૌજીઓને વન રેન્ક-વન પેન્શનનું વચન આપીને ચૂંટણી જીતવી જોઈએ. મોદી જાણતા હતા કે, સમગ્ર દેશમાં મનમોહન સરકાર સામે અન્ટિઇન્ક્મબન્સી અને એન્ટિ એસ્ટાબ્લિશમેન્ટનો માહોલ હતો અને પોતાની લોકપ્રિયતા ત્યારે ચરમસીમા પર હતી. મોદીનું સૂત્ર હતું,‘સૌનો સાથ સૌનો વિકાસ.' આ પરિપ્રેક્ષ્યમાં ૨૦૧૪ની લોકસભા ચૂંટણીને કોમવાદનો ઢોળ કે હિન્દુત્વના એજન્ડા સાથે લડવાની મોદીની તૈયાર નહોતી અને માટે જ ભાજપના ૪૨ પાનાંના ચૂંટણી ઢંઢેરામાં રામમંદિર નિર્માણનો મુદ્દો ૪૧મા પાને માત્ર ઉલ્લેખનીય હતો. જ્યાં ફૂટનોટ મૂકવામાં આવી હતી કે, જો ભાજપ સત્તામાં આવશે તો બંધારણની મર્યાદામાં રહીને રામમંદિર નિર્માણનું કામ સવેળા પૂરું કરાશે..